ฮุน มาแณต

พลเอก **สมเด็จมหาบวรธิบดี ฮุน มาแณต** (, *สมฺเดจฺมหาบวรธิบดี หุนฺ มาแณตฺฯ*; เกิด 20 ตุลาคม พ.ศ. 2520) เป็นทหารบกและนักการเมืองชาวกัมพูชา นายกรัฐมนตรีกัมพูชาคนปัจจุบัน อดีตผู้บัญชาการทหารบกและรองผู้บัญชาการทหารสูงสุดกัมพูชา เป็นบุตรคนที่สองในจำนวนหกคนของฮุน เซน อดีตนายกรัฐมนตรี และ ประธานองคมนตรีแห่งราชอาณาจักรกัมพูชาคนปัจจุบัน และ บุน รานี 

ฮุน มาแณต เติบโตในกรุงพนมเปญและได้รับการศึกษาขั้นพื้นฐานที่นั่น ก่อนจะเข้าร่วมกองทัพกัมพูชาใน พ.ศ. 2538 ในปีเดียวกันนั้นเอง เขาได้รับการตอบรับเข้าศึกษา ณ สถาบันการทหารสหรัฐอเมริกาเวสต์พอยต์ และกลายเป็นชาวกัมพูชาคนแรกที่สำเร็จการศึกษาจากสถาบันแห่งนี้ในปี 2542 ก่อนก้าวเข้าสู่เวทีการเมือง ฮุน มาแณต เคยรับราชการในกองทัพบกกัมพูชา และไต่เต้าขึ้นสู่ตำแหน่งสำคัญ ได้แก่ รองผู้บัญชาการทหารสูงสุด และ ผู้บัญชาการทหารบก

ภายหลังการเลือกตั้งทั่วไปในกัมพูชา พ.ศ. 2566 บิดาของเขาได้ประกาศลาออกจากตำแหน่งนายกรัฐมนตรีเมื่อวันที่ 26 กรกฎาคม พร้อมแต่งตั้งให้ ฮุน มาแณต เป็นผู้สืบทอดตำแหน่ง ต่อมา ภายหลังได้รับพระบรมราชโองการแต่งตั้งจากพระบาทสมเด็จพระบรมนาถ นโรดม สีหมุนี รัฐสภากัมพูชาได้ลงมติรับรองเขาและคณะรัฐมนตรีอย่างเป็นเอกฉันท์ และเข้ารับตำแหน่งอย่างเป็นทางการเมื่อวันที่ 22 สิงหาคม พ.ศ. 2566 ในฐานะนายกรัฐมนตรี ฮุน มาแณต ได้กำกับดูแลโครงการโครงสร้างพื้นฐานสำคัญหลายประการ อาทิ การก่อสร้างคลองฟูนัน เตโช รวมถึงการเปิดใช้งานท่าอากาศยานนานาชาติเสียมราฐ–อังกอร์ และ ท่าอากาศยานนานาชาติเตโช นอกจากนี้ รัฐบาลของเขายังต้องรับมือกับความท้าทายหลายด้าน เช่น มาตรการภาษีศุลกากรของสหรัฐอเมริกาต่อสินค้ากัมพูชา และวิกฤตการณ์ชายแดนไทย–กัมพูชา พ.ศ. 2568–2569

## ประวัติ
ฮุน มาแณต เกิดวันที่ 20 ตุลาคม พ.ศ. 2520 ที่หมู่บ้านเกาะทมา อำเภอเมโมต จังหวัดกำปงจาม ในช่วงที่เขมรแดงปกครองกัมพูชา โดยเป็นบุตรคนที่สองจากทั้งหมดหกคนของฮุน เซน และบุน รานี เขาสืบเชื้อสายจีนแต้จิ๋วจากฮุน เนียง ผู้เป็นปู่ ในคืนวันเกิด มีแสงสว่างส่องผ่านหลังคาบ้าน ซึ่งฮุน เซน เชื่อว่าบุตรคนนี้เกิดจากอำนาจของสิ่งเหนือธรรมชาติ ที่ได้รับการบูชาในบ้านเกาะทมา

ฮุน มาแณต เติบโตและได้รับการศึกษาทั่วไปในพนมเปญ ก่อนสำเร็จการศึกษาจากวิทยาลัยการทหารสหรัฐ (เวสต์พอยต์) เมื่อ พ.ศ. 2542 โดยเป็นบัณฑิตชาวกัมพูชาคนแรกของสถาบันนี้ และเป็นหนึ่งในนักเรียนนายร้อยต่างชาติเพียง 7 คนที่สำเร็จการศึกษาในปีนั้น จากนั้นได้ศึกษาต่อด้านเศรษฐศาสตร์ที่มหาวิทยาลัยนิวยอร์ก ประเทศสหรัฐจนจบปริญญาโท และในปี พ.ศ. 2551 ศึกษาต่อเศรษฐศาสตร์ที่มหาวิทยาลัยบริสตอล ประเทศอังกฤษจนจบปริญญาเอก

ฮุน มาแณต สมรสกับปึจ จันท์โมนี (, *เพชฺรฺ จันทฺมุนี*) มีบุตรธิดา 3 คน

## การทำงาน
ฮุน มาแณต ได้เข้าร่วมกองทัพกัมพูชาในปี พ.ศ. 2538 รับราชการกองทัพกัมพูชา ยศร้อยตรี สังกัดกองพลน้อยที่ 70 ฮุน มาแณต ได้รับการประดับยศพลจัตวา เมื่อวันที่ 13 ตุลาคม พ.ศ. 2552 และเลื่อนเป็นพลตรี และดำรงตำแหน่งผู้บัญชาการกองพลน้อยที่ 70 ซึ่งมีหน้าที่ต่อต้านการก่อการร้าย  และตำแหน่งผู้บัญชาการกองกำลังพิทักษ์ผู้นำ เมื่อวันที่ 3 มกราคม พ.ศ. 2554 

ในวิกฤตการณ์ชายแดนไทย–กัมพูชา พ.ศ. 2551–2554 ฮุน มาแณต เป็นผู้บัญชาการรบของฝั่งกัมพูชา และได้รับบาดเจ็บจากการสู้รบในกรณีพิพาทดังกล่าว ต่อมาในปี 2562 เขาดำรงตำแหน่งผู้บัญชาการทหารบกราชอาณาจักรกัมพูชา และรองผู้บัญชาการทหารสูงสุดกัมพูชา

ในวันที่ 26 กรกฏาคม พ.ศ. 2566 ฮุน เซน ได้ประกาศลาออกจากตำแหน่งนายกรัฐมนตรีกัมพูชา และประกาศให้ฮุน มาแณต สืบทอดตำแหน่งนี้ต่อไป โดยพระบาทสมเด็จพระบรมนาถ นโรดม สีหมุนี มีพระบรมราชโองการโปรดเกล้าฯ ให้ฮุน มาแณต ดำรงตำแหน่งนายกรัฐมนตรี เมื่อวันที่ 7 สิงหาคม และรัฐสภากัมพูชามีมติรับรองเขาเมื่อวันที่ 22 สิงหาคม ทั้งนี้ คณะรัฐมนตรีใหม่มีกำหนดสาบานตนเข้ารับตำแหน่งในวันเดียวกัน

## หลักสูตรทหาร

## เกียรติยศ
### บรรดาศักดิ์
* 8 สิงหาคม พ.ศ. 2566 – 3 กันยายน พ.ศ. 2566 : เอกอุดมกิตติเทศาภิบาลบัณฑิต ฮุน มาแณต (, *เอกฺอุตฺตมฺกิตฺติเทสาภิบาลฺบณฺฑิตฺ หุนฺ มาแณตฺฯ*)
* 3 กันยายน พ.ศ. 2566 – ปัจจุบัน : สมเด็จมหาบวรธิบดี ฮุน มาแณต (, *สมฺเดจฺมหาบวรธิบดี หุนฺ มาแณตฺฯ*)

### เครื่องราชอิสริยาภรณ์
* 80x80px เครื่องราชอิสริยาภรณ์ชาตุปการ
* 80x80px เครื่องราชอิสริยาภรณ์พระราชอาณาจักรกัมพูชา ชั้นมหาสิริวัฒน์
* 80x80px เหรียญป้องกันประเทศ ประดับดาวทอง 2 ดวง
* 80x80px เหรียญป้องกันประเทศ ประดับดาวเงิน 2 ดวง
* 80x80px เหรียญป้องกันประเทศ ประดับดาวสำริด 2 ดวง
* 80x80px เหรียญอนุสรณ์เฉลิมพระเกียรติ

## อ้างอิง

## แหล่งข้อมูลอื่น
* 
* 
* 
* 

หมวดหมู่:นายพลชาวกัมพูชา
หมวดหมู่:บุคคลจากวิทยาลัยการทหารสหรัฐ
หมวดหมู่:ฮุน เซน
หมวดหมู่:ศิษย์เก่าจากมหาวิทยาลัยบริสตอล
หมวดหมู่:ศิษย์เก่าจากมหาวิทยาลัยนิวยอร์ก
หมวดหมู่:บุคคลจากจังหวัดกำปงจาม
หมวดหมู่:นายกรัฐมนตรีกัมพูชา
หมวดหมู่:ชาวกัมพูชาเชื้อสายจีน
มาแณต